На основу члана 68. став 1. тачка 2. Статута општине Блаце ("Сл. лист општине Блаце", бр. 7/08 и 8/13), Општинско веће општине Блаце, на седници одржаној дана  24.12.2014. године, доноси 

ПРАВИЛНИК

О УСЛОВИМА ЗА ОСТВАРИВАЊЕ НОВЧАНЕ ПОМОЋИ СТУДЕНТИМА
Члан 1.

Овим правилником се утврђују услови и поступак за остваривање новчане помоћи коју Општина Блаце додељује студентима са пребивалиштем на територији Општине Блаце.
Члан 2.

Правилником се уређују основ и мерила за утврђивање реда првенства, поступак и органи одлучивања, као и друга питања од значаја за избор кандидата за новчане помоћи.
Члан 3.

Општина Блаце сваке године Одлуком о буџету општине Блаце предвиђа средства за новчану помоћ студентима. Висину помоћи утврђује Општинско веће општине Блаце и она се у истом износу исплаћује за све студенте кориснике.

Начелник општинске управе (у даљем тексту начелник), расписаће конкурс за доделу новчанe помоћи поштујући одредбе овог Правилника.

Члан 4.

Категорије студената за доделу новчане помоћи

Право на новчану помоћ могу остварити студенти академских и струковних студија на високошколским установама чији је оснивач Република Србија (изузев апсолвената) и то према следећим категоријама:

1) Прва категорија су студенти првог степена студија - основних академских, основних струковних и интегрисаних студија. 

2) Друга категорија су студенти другог степена студија – дипломских академских студија (мастер), специјалистичких академских и специјалистичких струковних студија. Додељује се до 20 % од укупног броја одобрених стипендија.

Услови за доделу новчане помоћи - стипендије:

· да студент у школској години за коју се додељује новчана помоћ први пут уписује најмање другу годину основних академских, односно струковних студија; 
· да студент није у радном односу;

· да студент има пребивалиште на територији општине Блаце.
Потребна документација:

· уверење о уписаном зимском семестру одговарајуће године студија са просечном оценом током студирања, односно уверење о дипломирању на основним студијама за студенте који се први пут уписују на студије другог степена;

· уверење да се студент не налази на евиденцији Националне службе за запошљавање;

· потврда о материјалном стању студената (видети члан 6.); и

· оверена копија личне карте

Члан 5.
Критеријуми за рангирање студената

Рангирање кандидата за доделу новчане помоћи се утврђује на основу укупног броја бодова које студент оствари према следећим критеријумима:

1. успех остварен током студирања

2. материјално стање студента.

     1.   Успех остварен током студирања се бодује на следећи начин:

           просечна оцена   9,5  – 10    =  5     бодова

                     -||-                9     – 9,5  =  4,5      -||-

                     -||-                8,5  – 9     =  4         -||-

                     -||-                8     – 8,5  =  3,5      -||-

                     -||-                7,5  – 8     =  3         -||-    

                     -||-                7     – 7,5  =  2,5      -||-

                     -||-                6,5  – 7     =  2         -||-    

                     -||-                6     – 6,5  =  1         -||-     

     2.   Mатеријално стање студента се бодује на следећи начин:

           0 % do 10%   износа ½ просечне плате* = 5     бодова

          10% do 20%                     -||-                        = 4,5      -||-

          20% do 30%                     -||-                        = 4         -||-

          30% do 40%                     -||-                        = 3,5      -||-

          40% do 50%                     -||-                        = 3         -||-

          50% do 60%                     -||-                        = 2,5      -||-

          60% do 70%                     -||-                        = 2         -||-

          70% do 80%                     -||-                        = 1,5      -||-

          80% do 90%                     -||-                        = 1         -||-

          90% do 100%                   -||-                        = 0,5      -||-

          * износ од  ½ просечне плате у општини Блаце по члану домаћинства (видети члан 6.)

Када већи број кандидата од броја предвиђеног за доделу стипендија оствари исти број бодова, предност у рангирању има кандидат са већом просечном оценом током студирања.
Члан 6.

Материјално стање студента цениће се према фактичком материјалном положају породице (плате чланова породице са којима студент живи, стамбене прилике, приход од имовине и други приходи).

Критеријум за материјално стање студента је приход по члану породице који месечно,  за период од 01-06 месеца текуће године, не прелази ½ просечне плате у општини Блаце која је последња објављена у „Републички завод за статистику РС“, што се доказује потврдом о имовном стању.
Члан 7.

Уколико студент који прима помоћ у току школовања изгуби годину и након тога настави редовно школовање може поново да поднесе захтев за доделу помоћи, међутим његов приоритет је нижи у односу на друге кандидате.

Члан 8.

Начелник решавајући по захтевима утврђује наводе и податке, доказе, а по потреби врши њихову проверу увидом на лицу места и на други начин и о томе сачињава записник односно службену белешку.

Члан 9.

На основу утврђеног система бодовања начелник сачињава предлог листе кандидата који су се пријавили на објављени конкурс а на основу приложене документације.

Члан 10.

Утврђену листу кандидата начелник доставља Оптинском већу за давање сагласности на исту.

Након добијене сагласности закључује се Уговор о правима и обавезама општине Блаце и студента.

Уговор о исплати новчане помоћи се потписује на период од 10 месеци, колико траје једна школска година на академским и струковним студијама.

Члан 11.

Ступањем на снагу овог Правилника престаје да важи Правилника о условима за остваривање новчане помоћи-стипендија студентима („Сл. лист Општине Блаце“, бр. 9/04).
Члан 11.

Правилник ступа на снагу даном доношења, а биће објављен у „Службеном листу општине Блаце“.

У Блацу, 24.12.2014. год.

